L'alcalde de Sagunt presenta la felicitació de Nadal elaborada amb la col·laboració del Col·legi Sant Cristòfol
17 de desembre 2019

![](/media/owcnw1n4/59_c_rp-felicitacion-navidad-sant-cistofol-13.jpg)  
  

L'alcalde de Sagunt, Darío Moreno, ha presentat este matí la felicitació de Nadal d'enguany. La il·lustració ha sigut elaborada amb la col·laboració del Col·legi d'Educació Especial Sant Cristòfol després seleccionar un dels dibuixos elaborats i presentats pels alumnes del centre. En l'acte també ha estat present el director del centre, Manel Sánchez, i professores, així com alguns alumnes, entre ells Aitor, el xiquet que ha elaborat el dibuix de la felicitació acompanyat dels seus familiars.

  

Tal com ha explicat l'alcalde, la intenció de crear esta targeta nadalenca és donar visibilitat a les persones amb diversitat funcional, ja que assegura que, quan es van plantejar el disseny de la mateixa van optar per donar espai a un dels temes que consideren prioritaris, com és la inclusió de tot tipus de persones amb diversitat funcional en la societat en igualtat de drets a la resta de persones. En este sentit, van decidir utilitzar la postal com una plataforma per a donar un espai al col·lectiu i un crit d'atenció a la ciutadania.

  

«**Creiem que encara ens queda molt per fer per part de la societat i de les administracions; la targeta és preciosa i naix d'eixa bona voluntat de parlar d'inclusió, integració, normalització i igualtat de drets. Vàrem crear la postal amb eixa idea de conjuminar diferents aspectes que per a nosaltres són molt importants . La part crítica és que, està molt bé el gest, però no es pot quedar ací, això ha d'espentar-nos perquè el dia de demà nosaltres duguem a terme polítiques que permeten parlar d'eixa igualtat de drets real. Jo crec que és una idea que va tindre l'equip i és meravellosa, però és un recordatori a les administracions per a arribar més lluny perquè ens queda moltíssim per fer**», expressa Darío Moreno.

  

En esta línia, l'alcalde ha explicat que l'Ajuntament està treballant en la posada en marxa d'un catàleg de servicis per a pares i mares de xiquets i xiquetes amb diversitat funcional de manera que puguen conéixer quins són els recursos que els oferix l'Ajuntament. A més, ha mostrat el compromís que existix des dels diferents departaments que duen a terme servicis directes a la ciutadania de donar un major espai a la diversitat funcional, motiu pel qual ja s'ha creat una mesa de treball composta per diferents tècnics dels departaments implicats per a treballar en este assumpte. «**Esta és la línia que volem seguir i la postal també va en esta línia d'autoexigir-nos a fer més en este àmbit per part de l'administració, però també de recordar-li-ho a tothom al qual li arribarà esta postal**», recalca Moreno.

  

D'altra banda, el director del centre Sant Cristòfol s'ha mostrat molt agraït per la menció rebuda per l'Ajuntament per comptar amb els alumnes per a la creació de la postal nadalenca. En este sentit, Manel Sánchez ha declarat que «**estem molt contents per esta deferència que fan amb nosaltres, perquè en estos moments  és necessari és donar visibilitat, que la gent veja que la diferència és una cosa normal, i que no per ser diferents hem d'estar segregats, sinó que podem estar per tots costats de la mateixa manera que hui som ací**».

  

​![](/media/dgzpsfsb/59_c_felicitacion-alcalde-sagunto.jpg)  

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-presenta-la-felicitació-de-nadal-elaborada-amb-la-col-laboració-del-col-legi-sant-cristòfol/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-presenta-la-felicitació-de-nadal-elaborada-amb-la-col-laboració-del-col-legi-sant-cristòfol/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-presenta-la-felicitació-de-nadal-elaborada-amb-la-col-laboració-del-col-legi-sant-cristòfol/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-presenta-la-felicitació-de-nadal-elaborada-amb-la-col-laboració-del-col-legi-sant-cristòfol/)